ΚΑΝΟΝΙΣΜΟΣ (ΕΥΡΑΤΟΜ) αριθ. 1605/1999 ΤΗΣ ΕΠΙΤΡΟΠΗΣ

της 22ας Ιουλίου 1999

για τον καθορισμό των λεπτομερειών εφαρμογής της απόφασης 1999/66/Ευρατόμ του Συμβουλίου σχετικά με τους κανόνες συμμετοχής επιχειρήσεων, κέντρων ερευνών και πανεπιστημίων στην υλοποίηση του πέμπτου προγράμματος-πλαισίου της Ευρωπαϊκής Κοινότητας Ατομικής Ενέργειας (1998-2002)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενέργειας,

την απόφαση 1999/66/ΕΚ του Συμβουλίου, της 22ας Δεκεμβρίου 1998, σχετικά με τους κανόνες συμμετοχής επιχειρήσεων, κέντρων ερευνών και πανεπιστημίων στην υλοποίηση του πέμπτου προγράμματος-πλαισίου της Ευρωπαϊκής Κοινότητας Ατομικής Ενέργειας (1998-2002)(1), και ιδίως το άρθρο 13,

Εκτιμώντας:

(1) ότι, με την απόφαση 1999/64/Ευρατόμ του Συμβουλίου(2), εγκρίθηκε το πέμπτο πρόγραμμα-πλαίσιο δράσεων έρευνας και εκπαίδευσης της Ευρωπαϊκής Κοινότητας Ατομικής Ενέργειας (1998-2002) (καλούμενο εφεξής "πέμπτο πρόγραμμα-πλαίσιο")· ότι οι κανόνες συμμετοχής στις δράσεις που θεσπίζονται με την απόφαση 1999/66/Ευρατόμ χρήζουν λεπτομερέστερων ρυθμίσεων για την εφαρμογή τους·

(2) ότι η συμμετοχή σε έμμεσες δράσεις έρευνας, τεχνολογίας, επίδειξης και εκπαίδευσης (ΕΤΕΕ) επιβάλλει τη διατύπωση ενός ορισμού του συμμετέχοντας λαμβάνοντας, ειδικότερα, υπόψη την ιδιότητα με την οποία παρεμβαίνει σε ένα έργο και τα δικαιώματα και τις υποχρεώσεις που υπέχει·

(3) ότι, προκειμένου να εξασφαλίζεται η ευρωπαϊκή διάσταση των έμμεσων δράσεων ΕΤΕΕ που θα αναληφθούν βάσει του πέμπτου προγράμματος-πλαισίου, οι λεπτομέρειες εφαρμογής των κανόνων συμμετοχής επιχειρήσεων, κέντρων ερευνών και πανεπιστημίων πρέπει να δίνουν έμφαση στην απαίτηση για μία πολυμορφία των συμμετεχόντων και στον διακρατικό χαρακτήρα των έργων·

(4) ότι ο ιδιαίτερος χαρακτήρας της προς ανάληψη έμμεσης δράσης ΕΤΕΕ ή δραστηριότητας ΕΤΕΕ μπορεί, εντούτοις, να αιτιολογεί παρέκκλιση από τις αρχές αυτές·

(5) ότι, στην περίπτωση ευρωπαϊκών ομίλων οικονομικού σκοπού, υπό την έννοια του κανονισμού (ΕΟΚ) αριθ. 2137/85 του Συμβουλίου(3), οι εν λόγω όμιλοι πρέπει κανονικά να μπορούν να συμμετέχουν, ιδίως ονόματι, στην εκτέλεση έμμεσων δράσεων ΕΤΕΕ που απαιτούν μεγάλο αριθμό συμμετεχόντων, δεδομένης της κυρίως διακρατικής και ευρωπαϊκής διάστασής τους·

(6) ότι είναι σημαντικό η Επιτροπή να εξασφαλίζει ότι οι συμμετέχοντες διαθέτουν τους πόρους, ανεξαρτήτως της φύσης τους, που είναι αναγκαίοι για την εκτέλεση των έμμεσων δράσεων ΕΤΕΕ· ότι, προκειμένου να διαφυλαχθούν τα οικονομικά συμφέροντα της Κοινότητας και να προληφθούν τα εμπόδια στην εκτέλεση των συγκεκριμένων δράσεων, η Επιτροπή πρέπει επίσης να γνωρίζει το εύρος των εν λόγω πόρων, καθώς και την προέλευσή τους και τις προϋποθέσεις διάθεσής τους·

(7) ότι η χρηματοδοτική συμμετοχή της Κοινότητας πρέπει να συμβιβάζεται με τους κανόνες του ανταγωνισμού·

(8) ότι η χρηματοδοτική συμμετοχή της Κοινότητας πρέπει να καταβάλεται στους συμμετέχοντες κατόπιν αιτιολόγησης των αναγνωριζόμενων δαπανών της έμμεσης δράσης ΕΤΕΕ, πράγμα που δεν αποκλείει άλλες πιο κατάλληλες μεθόδους·

(9) ότι, όσον αφορά τις έμμεσες δράσεις ΕΤΕΕ που συνίστανται από έργα έρευνας και τεχνολογίας, έργα επίδειξης και συνδυασμένα έργα έρευνας/επίδειξης, οι συμμετέχοντες πρέπει να καταλογίζουν τις συνολικές δαπάνες, εκτός εάν το σύστημα λογιστικής τους επιτρέπει μόνο τον καταλογισμό των πρόσθετων δαπανών·

(10) ότι είναι σημαντικό να υπάρχει η δυνατότητα επιστροφής ορισμένων δαπανών για την προστασία των γνώσεων και για μέτρα που επιτρέπουν να καταδεικνύεται το δυναμικό αξιοποίησής τους, με σκοπό την προαγωγή της καινοτομίας·

(11) ότι οι δαπάνες συντονισμού ενός έργου μπορεί να είναι σημαντικές και ότι πρέπει να υπάρχει δυνατότητα καταλογισμού τους εφόσον αιτιολογούνται από τον συντονιστή του έργου·

(12) ότι είναι σημαντικό να προβλέπεται η δυνατότητα καταλογισμού των γενικών εξόδων, σε κατ' αποκοπή βάση, προκειμένου ιδίως να ενθαρρύνεται η αλλαγή προς τον καταλογισμό συνολικών δαπανών·

(13) ότι οι συμβάσεις μπορούν να προβλέπουν κλιμακούμενη καταβολή της χρηματοδοτικής συνεισφοράς της Κοινότητας· ότι μπορούν, ωστόσο, να επιβάλλονται περιορισμοί όσον αφορά τη δυνατότητα πληρωμής προκαταβολής·

(14) ότι η χρηματοδοτική συνεισφορά της Κοινότητας πρέπει να καταβάλλεται με την επιφύλαξη δημοσιονομικών ελέγχων που διενεργούνται από ή για λογαριασμό της Επιτροπής ή του Ελεγκτικού Συνεδρίου·

(15) ότι οι έμμεσες δράσεις ΕΤΕΕ για τον τομέα της ελεγχόμενης θερμοπυρηνικής σχάσης που υλοποιούνται στο πλαίσιο των συμβάσεων σύνδεσης, της συμφωνίας ΝΕΤ, της τετραμερούς συμφωνίας συνεργασίας μεταξύ της Κοινότητας, της Ιαπωνίας, της Ρωσικής Ομοσπονδίας και των Ηνωμένων Πολιτειών Αμερικής όσον αφορά τις δραστηριότητες που σχετίζονται με το έργο κατασκευής του διεθνούς πειραματικού θερμοπυρηνικού αντιδραστήρα (ITER), της κοινής επιχείρησης Joint European Torus (JET) και οιασδήποτε άλλης συμφωνίας συναφθείσας από την Κοινότητα, υπόκεινται στις διαδικασίες που ορίζουν οι εν λόγω συμφωνίες,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΜΕΡΟΣ Ι

ΓΕΝΙΚΕΣ ΔΙΑΤΑΞΕΙΣ

Άρθρο 1

Ο παρών κανονισμός καθορίζει τους λεπτομερείς κανόνες εφαρμογής των διατάξεων των άρθρων 3, 7 και 10 της απόφασης 1999/66/Ευρατόμ.

Άρθρο 2

1. Οι ορισμοί που περιλαμβάνονται στην απόφαση 1999/66/Ευρατόμ εφαρμόζονται στον παρόντα κανονισμό.

2. Για τους σκοπούς του παρόντος κανονισμού, νοούνται ως:

α) "συμμετέχων": μία νομική οντότητα ή ένας διεθνής οργανισμός, καθώς και το κοινό κέντρο ερευνών ΚΚΕρ σύμφωνα με τους όρους που προβλέπονται στο άρθρο 6 της απόφασης 1999/66/Ευρατόμ, που παρεμβαίνει σε ένα σχέδιο με την ιδιότητα του κυρίου αναδόχου, του συμπράττοντος αναδόχου, του συνεργαζόμενου ή του υποτρόφου·

β) "σχέδιο": το σύνολο των προς εκτέλεση εργασιών, δυνάμει μιας ή πολλών συμβάσεων, στο πλαίσιο δράσης Ε& ΤΑ προβλεπόμενης στο πέμπτο πρόγραμμα-πλαίσιο·

γ) "σύμβαση": σύμβαση συναφθείσα μεταξύ της Κοινότητας και ενός ή περισσότερων αναδόχων και, κατά την περίπτωση, συμπραττόντων αναδόχων, αντικείμενο της οποίας είναι η εκτέλεση ενός σχεδίου ή η συμβολή στην εκτέλεση ενός σχεδίου·

δ) "κύριος ανάδοχος": ένας συμμετέχων, εκτός του συμπράττοντος αναδόχου, που παρεμβαίνει στο σχέδιο κατόπιν σύναψης σύμβασης και έχει δικαιώματα και υποχρεώσεις που προβλέπονται στον παρόντα κανονισμό και στη σύμβαση·

ε) "συμπράττων ανάδοχος": όσον αφορά τις έμμεσες δράσεις ΕΤΕΕ που συνίστανται από σχέδια έρευνας και τεχνολογίας, σχέδια επίδειξης και συνδυασμένα σχέδια έρευνας/επίδειξης, ένας συμμετέχων παυ παρεμβαίνει στο σχέδιο κατόπιν σύναψης σύμβασης, ενεργεί υπό την τεχνική επίβλεψη ενός ή πολλών αναδόχων και έχει τα ίδια δικαιώματα και υποχρεώσεις με αυτούς, εκτός των σχετικών με την έκταση της προβλεπόμενης στη σύμβαση ευθύνης του όσον αφορά την εκτέλεση του σχεδίου και τα δικαιώματα διανοητικής και βιομηχανικής ιδιοκτησίας·

στ) "συνεργαζόμενος": όσον αφορά τις έμμεσες δράσεις ΕΤΕΕ που συνίστανται από δίκτυα μετεκπαίδευσης στην έρευνα, θεματικά δίκτυα, συνοδευτικά μέτρα που έχουν παρεμφερείς στόχους και συνδυασμένες δράσεις, ένας συμμετέχων που παρεμβαίνει στο σχέδιο μέσω σύμβασης προσάρτησης συναφθείσας με ανάδοχο που ενεργεί κατόπιν συμφωνίας με την Κοινότητα, και σύμφωνα με τη σύμβαση, και έχει δυνάμει της εν λόγω σύμβασης τα ίδια δικαιώματα και υποχρεώσεις με τον κύριο ανάδοχο εκτός εάν έχει συνομολογηθεί άλλως·

ζ) "υπότροφος": φυσικό πρόσωπο συμμετέχον σε έμμεση δράση ΕΤΕΕ που συνίσταται σε χορήγηση υποτροφίας, το οποίο δύναται είτε να συνάπτει σύμβαση με την Κοινότητα είτε συμμετέχει, δυνάμει συμφωνίας συναφθείσας με φιλοξενούν ινστιτούτο, στη σύμβαση που έχει συνάψει η Κοινότητα με το εν λόγω φιλοξενούν ινστιτούτο·

η) "υπεργολαβία": σύμβαση παροχής υπηρεσιών, προμηθειών ή παράδοσης εμπορευμάτων συναφθείσα μεταξύ ενός κυρίου αναδόχου, ενός συμπράττοντας αναδόχου ή ενός συνεργαζόμενου και ενός ή πολλών υπεργολάβων για τις ειδικές ανάγκες του σχεδίου σύμφωνα με τους όρους που προβλέπονται στη σύμβαση με την Κοινότητα·

θ) "υπεργολάβος": μία νομική οντότητα ή ένας διεθνής οργανισμός, καθώς και το ΚΚΕρ, όταν συνάπτει σύμβαση υπεργολαβίας·

ι) "συμπληρωματική σύμβαση": συμφωνία συναφθείσα με την Κοινότητα με σκοπό την εκτέλεση εργασιών που έχουν τεχνική αλληλεξάρτηση με ένα ή περισσότερα σχέδια, καθώς και για σκοπούς αξιοποίησης, και η οποία είναι αποδεκτή ως τοιαύτη από τους συμμετέχοντες κάθε σύμβασης·

ια) "συμπληρωματικός ανάδοχος": μία νομική οντότητα ή ένας διεθνής οργανισμός, καθώς και το ΚΚΕρ σύμφωνα με τους όρους που προβλέπονται στο άρθρο 6 της απόφασης 1999/66/Ευρατόμ, που έχει συνάψει συμπληρωματική σύμβαση με την Κοινότητα και είναι αποδεκτός με αυτή την ιδιότητα από τους συμμετέχοντες κάθε σύμβασης·

ιβ) "συμφωνία κοινοπραξίας": μία ή περισσότερες συμφωνίες συναφθείσες μεταξύ των συμμετεχόντων σε ένα σχέδιο, οι οποίες έχουν ως αντικείμενο να αποσαφηνίζουν ή να αλληλοσυμπληρώνουν τις διατάξεις μιας σύμβασης με την Κοινότητα, χωρίς εντούτοις να αντιτίθενται στις τελευταίες·

ιγ) "ευρωπαϊκός όμιλος οικονομικού σκοπού" (εφεξής ΕΟΟΣ): κάθε νομική οντότητα συσταθείσα σύμφωνα με τους όρους, τους λεπτομερείς κανόνες εφαρμογής και τα αποτελέσματα που προβλέπει ο κανονισμός (ΕΟΚ) αριθ. 2137/85.

ΜΕΡΟΣ ΙΙ

ΛΕΠΤΟΜΕΡΕΙΣ ΚΑΝΟΝΕΣ ΣΧΕΤΙΚΑ ΜΕ ΤΗ ΣΥΜΜΕΤΟΧΗ ΕΠΙΧΕΙΡΗΣΕΩΝ, ΚΕΝΤΡΩΝ ΕΡΕΥΝΩΝ ΚΑΙ ΠΑΝΕΠΙΣΤΗΜΙΩΝ ΣΤΙΣ ΕΜΜΕΣΕΣ ΔΡΑΣΕΙΣ ΕΤΕΕ

ΚΕΦΑΛΑΙΟ Ι

Αριθμός συμμετεχόντων

Τμήμα 1

Έμμεσες δράσεις ΕΤΕΕ υλοποιούμενες από πολλούς συμμετέχοντες

Άρθρο 3

1. Οι ακόλουθες έμμεσες δράσεις ΕΤΕΕ υλοποιούνται από πολλούς συμμετέχοντες, εκ των οποίων τουλάχιστον δύο ανάδοχοι υποχρεούνται να πληρούν τους όρους που διατυπώνονται στο άρθρο 3 παράγραφος 1 της απόφασης 1999/66/Ευρατόμ:

α) τα σχέδια έρευνας και τεχνολογίας·

β) τα σχέδια επίδειξης·

γ) τα συνδυασμένα σχέδια έρευνας/επίδειξης.

2. Ένας ΕΟΟΣ θεωρείται, καθαυτός, ότι πληροί τους όρους του άρθρου 3 παράγραφος 1 της απόφασης 1999/66/Ευρατόμ και μπορεί, συνεπώς, να είναι μοναδικός ανάδοχος στις έμμεσες δράσεις ΕΤΕΕ που αναφέρονται στην παράγραφο 1.

Ωστόσο, όταν ο ΕΟΟΣ εκπληρώνει αποκλειστικώς καθήκοντα συντονισμού και οργάνωσης των δραστηριοτήτων των μελών του, οι όροι του άρθρου 3 παράγραφος 1 της απόφασης 1999/66/Ευρατόμ πρέπει να πληρούνται από όσα μέλη του εκτελούν όντως εργασίες έρευνας για λογαριασμό του στο πλαίσιο ενός σχεδίου.

Άρθρο 4

Οι ακόλουθες έμμεσες δράσεις ΕΤΕΕ υλοποιούνται από πολλούς συμμετέχοντες, εκ των οποίων τουλάχιστον δύο κύριοι ανάδοχοι ή ένας κύριος ανάδοχος και ένας συνεργαζόμενος πρέπει να πληρούν τους όρους του άρθρου 3 παράγραφος 1 της απόφασης 1999/66/Ευρατόμ:

α) τα δίκτυα μετεκπαίδευσης στην έρευνα·

β) τα θεματικά δίκτυα·

γ) οι συνδυασμένες δράσεις.

Άρθρο 5

1. Δύο νομικές οντότητες είναι ανεξάρτητες η μία από την άλλη υπό την έννοια του άρθρου 3 παράγραφος 1 της απόφασης 1999/66/Ευρατόμ εφόσον δεν υπάρχει σχέση ελέγχου μεταξύ τους.

Σχέση ελέγχου υπάρχει όταν η μία νομική οντότητα ελέγχει άμεσα ή έμμεσα την άλλη ή όταν η μία νομική οντότητα τελεί υπό τον αυτό άμεσο ή έμμεσο έλεγχο με την άλλη.

Ο έλεγχος μπορεί να προκύψει, ιδίως:

α) από την άμεση ή έμμεση κατοχή της πλειοψηφίας του μετοχικού κεφαλαίου μιας νομικής οντότητας ή της πλειοψηφίας των δικαιωμάτων ψήφου των μετόχων ή εταίρων της συγκεκριμένης οντότητας, ή

β) από την άμεση ή έμμεση κατοχή, de facto ή de jure, της εξουσίας λήψης αποφάσεων στο εσωτερικό μιας νομικής οντότητας.

2. Η άμεση ή έμμεση κατοχή της πλειοψηφίας του μετοχικού κεφαλαίου μιας νομικής οντότητας ή της πλειοψηφίας των δικαιωμάτων ψήφου των μετόχων ή των εταίρων της συγκεκριμένης οντότητας από εταρείες δημοσίων επενδύσεων, θεσμικούς επενδυτές ή εταιρείες και κεφάλαια επιχειρηματικού κινδύνου, δεν δημιουργεί καθαυτή σχέση ελέγχου.

3. Η κυριότητα ή η εποπτεία που ασκείται από τον ίδιο δημόσιο οργανισμό σε νομικές οντότητες δεν δημιουργεί καθαυτή σχέση ελέγχου μεταξύ τους.

Τμήμα 2

Έμμεσες δράσεις ΕΤΕΕ που μπορούν να υλοποιηθούν από ένα μόνο συμμετέχοντα

Άρθρο 6

Οι έμμεσες δράσεις ΕΤΕΕ που συνίστανται από συνοδευτικά μέτρα, υποτροφίες και στήριξη της πρόσβασης στις ερευνητικές υποδομές μπορούν να υλοποιηθούν, κατά περίπτωση, από ένα μόνο κύριο ανάδοχο ή υπότροφο, ο οποίος πρέπει να πληροί τους όρους που διατυπώνονται στο άρθρο 3 παράγραφος 2 της απόφασης 1999/66/Ευρατόμ.

ΚΕΦΑΛΑΙΟ ΙΙ

Προϋποθέσεις σχετικές με τους πόρους

Άρθρο 7

Οι πόροι που αναφέρονται στο άρθρο 7 παράγραφος 2 της απόφασης 1999/66/Ευρατόμ εκτιμώνται ανάλογα και στο βαθμό αυτού που είναι αναγκαίο για την υλοποίηση της έμμεσης δράσης ΕΤΕΕ και λαμβάνοντας υπόψη τη φύση των προς εκτέλεση εργασιών.

Άρθρο 8

Ως αναγκαίοι πόροι για την υλοποίηση της έμμεσης δράσης ΕΤΕΕ νοούνται οι ίδιοι πόροι των συμμετεχόντων, καθώς και, με την επιφύλαξη του άρθρου 12 παράγραφος 3 δεύτερο δάφιο, οι πόροι που τίθενται στη διάθεσή τους από τρίτους βάσει προηγούμενης ανάληψης υποχρέωσης.

Άρθρο 9

1. Οι συμμετέχοντες, αφότου καταθέσουν την πρόταση για έμμεση δράση ΕΤΕΕ, πρέπει να είναι σε θέση να αποδεικνύουν ότι διαθέτουν ή θα διαθέτουν τους αναγκαίους πόρους για την εκτέλεση της έμμεσης δράσης ΕΤΕΕ και να προσδιορίζουν, ιδίως, την προέλευση αυτών των πόρων και τις προϋποθέσεις υπό τις οποίες έχουν πρόσβαση σε αυτούς.

2. Οι συμμετέχοντες πρέπει να διαθέτουν, ανάλογα με την εξέλιξη των εργασιών, τους αναγκαίους πόρους για την εκτέλεσή τους.

ΚΕΦΑΛΑΙΟ ΙΙΙ

Χρηματοδοτική συμμετοχή της κοινότητας και επιλέξιμες δαπάνες

Τμήμα 1

Γενικές αρχές

Άρθρο 10

1. Βάσει του πέμπτου προγράμματος-πλαισίου, η χρηματοδοτική συμμετοχή της Κοινότητας συνίσταται σε επιστροφή μέρους ή του συνόλου των επιλέξιμων δαπανών των συμμετεχόντων υπό την έννοια του άρθρου 10 παράγραφος 2 της απόφασης 1999/66/Ευρατόμ.

Οι συμβάσεις προβλέπουν ότι η χρηματοδοτική συμμετοχή της Κοινότητας δεν υπερβαίνει ορισμένο ποσό.

2. Εφόσον κρίνεται πρόσφορο, οι συμβάσεις μπορούν να προβλέπουν ότι η χρηματοδοτική συμμετοχή της Κοινότητας βάσει του πέμπτου προγράμματος-πλαισίου συνίσταται στην καταβολή προκαθορισμένων ποσών, προσδιοριζόμενων βάσει σταθερών συντελεστών ή αξιολόγησης των εκτιμώμενων δαπανών, ιδίως στις ακόλουθες περιπτώσεις:

α) σχέδια για τα οποία η χρηματοδοτική συνεισφορά της Κοινότητας είναι ίση ή κατώτερη των 100000 ευρώ·

β) σχέδια που προβλέπουν πληρωμές συνδεόμενες με την απόδειξη ότι έχει καταβληθεί κάθε δυνατή προσπάθεια για την ικανοποίηση των συμβατικώς συμφωνηθέντων στόχων·

γ) σχέδια που συνίστανται από υποτροφίες και συνοδευτικά μέτρα που αποτελούν αντικείμενο προσκλήσεων υποβολής υποψηφιοτήτων για ανεξάρτητους εμπειρογνώμονες.

3. Εάν οι συμμετέχοντες συμφωνήσουν ρητώς μεταξύ τους και με την Επιτροπή, και όταν αυτό κρίνεται πρόσφορο, οι συμβάσεις μπορούν να προβλέπουν πληρωμές βάσει σύνθετων κατ' αποκοπήν ποσών στο βαθμό που τα εν λόγω ποσοστά δεν παρεκκλίνουν σημαντικά από τις πραγματικές δαπάνες εκάστου των συμμετεχόντων.

Τμήμα 2

Καταλογισμός των συνολικών ή πρόσθετων επιλέξιμων δαπανών

Άρθρο 11

1. Με την επιφύλαξη του άρθρου 14 παράγραφος 1, ένας συμμετέχων σε έμμεση δράση ΕΤΕΕ καταλογίζει στην Επιτροπή συνολικές αναγνωριζόμενες δαπάνες στην Ι περίπτωση των ακόλουθων δράσεων:

α) σχέδια έρευνας και τεχνολογίας·

β) σχέδια επίδειξης·

γ) συνδυασμένα σχέδια έρευνας/επίδειξης·

δ) συνοδευτικά μέτρα.

Ένας συμμετέχων σε έμμεση δράση ΕΤΕΕ καταλογίζει στην Επιτροπή πρόσθετες αναγνωριζόμενες δαπάνες στο πλαίσιο του παραρτήματος ΙΙΙ του πέμπτου προγράμματος-πλαισίου όταν, κατά τη γνώμη της Επιτροπής, δεν διαθέτει σύστημα λογιστικής το οποίο να επιτρέπει τη διάκριση του μεριδίου των άμεσων και έμμεσων δαπανών του που σχετίζονται με το σχέδιο.

2. Ένας συμμετέχων σε έμμεση δράση ΕΤΕΕ καταλογίζει στην Επιτροπή πρόσθετες αναγνωριζόμενες δαπάνες όταν το παράρτημα ΙΙΙ του πέμπτου προγράμματος-πλαισίου προβλέπει ρητώς την αρχή, ήτοι στην περίπτωση των ακόλουθων δράσεων:

α) στήριξη της πρόσβασης στις υποδομές έρευνας·

β) μετεκπαιδευτικές υποτροφίες·

γ) δίκτυα μετεκπαίδευσης στην έρευνα·

δ) θεματικά δίκτυα·

ε) συνδυασμένες δράσεις.

Τμήμα 3

Κατηγορίες επιλέξιμων δαπανών

Άρθρο 12

1. Οι κατηγορίες των επιλέξιμων δαπανών περιλαμβάνουν, ανάλογα με την έμμεση δράση ΕΤΕΕ, τις ακόλουθες γενικές δαπάνες:

α) προσωπικό·

β) διαρκή υλικά·

γ) αναλώσιμα υλικά·

δ) οδοιπορικά και έξοδα διαμονής·

ε) μηχανοργάνωση·

στ) υπεργολαβία·

ζ) προστασία των γνώσεων και μέτρα που επιτρέπουν να καταδεικνύεται το δυναμικό αξιοποίησης των γνώσεων·

η) άλλες ειδικές δαπάνες·

θ) γενικά έξοδα·

2. Οι δαπάνες συντονισμού του κύριου αναδόχου που εξασφαλίζει το συντονισμό ενός σχεδίου μπορούν να καταλογίζονται, είτε βάσει μιας ή περισσότερων κατηγοριών δαπανών που αναφέρονται στην παράγραφο 1 στοιχεία α) έως ε), ζ) και η), σύμφωνα με τους όρους που ορίζονται στις συμβάσεις με την Κοινότητα, είτε βάσει των γενικών εξόδων που αναφέρονται στην παράγραφο 1 στοιχείο θ). Πρέπει να καταχωρούνται ως τέτοιες στις καταστάσεις δαπανών.

3. Συγκεκριμένη δαπάνη ενός συμμετέχοντος μπορεί να καταλογίζεται μόνο σε μία από τις κατηγορίες επιλέξιμων δαπανών που αναφέρονται στην παράγραφο 1.

Καμία δαπάνη δεν καταλογίζεται σε περίπτωση δωρεάν διάθεσης πόρων σε ένα συμμετέχοντα.

Άρθρο 13

1. Με την επιφύλαξη ειδικών διατάξεων που μπορεί να προβλέπει το πρόγραμμα έρευνας και εκπαίδευσης και οι συμβάσεις, οι επιλέξιμες δαπάνες εκτός των γενικών εξόδων που αναφέρονται στο άρθρο 14 καταλογίζονται σύμφωνα με τους λεπτομερείς κανόνες που προβλέπονται στις παραγράφους 2 έως 9 του παρόντος άρθρου.

2. Οι δαπάνες προσωπικού καταλογίζονται βάσει του χρόνου που διαθέτει όντως για το σχέδιο το προσωπικό που έχει προσλάβει απευθείας ένας συμμετέχων, εντός των ορίων και σύμφωνα με τους όρους που προβλέπει η σύμβαση. Περιλαμβάνουν τις δαπάνες που υποβάλλει ο συμμετέχων λόγω της πρόσληψης του συγκεκριμένου προσωπικού, συμπεριλαμβανομένων των μισθολογικών δαπανών και των συναφών επιβαρύνσεων.

Οι συμβάσεις μπορούν να επιτρέπουν τον καταλογισμό από ένα συμμετέχοντα των μέσων δαπανών, στο βαθμό που έχουν υπολογιστεί κατά τρόπο σύμφωνο με τις συνήθεις πρακτικές του και δεν παρεκκλίνουν σημαντικά από τις πραγματικές δαπάνες.

Για ένα συμμετέχοντα που καταλογίζει πρόσθετες επιλέξιμες δαπάνες υπό την έννοια του άρθρου 11 παράγραφος 1 δεύτερο εδάφιο οι δαπάνες προσωπικού περιλαμβάνουν, εκτός συγκεκριμένης περίπτωσης προβλεπόμενης στο πρόγραμμα έρευνας και εκπαίδευσης, τις δαπάνες που συνεπάγεται η απλή συμμετοχή στην έμμεση δράση ΕΤΕΕ, εξαιρουμένων των δαπανών που σε κάθε περίπτωση πρέπει να τυγχάνουν στήριξης ανεξαρτήτως αυτής της συμμετοχής.

3. Το επιστρεπτέο ποσό των δαπανών για τα διαρκή υλικά είναι συνάρτηση, εκτός συγκεκριμένης περίπτωσης προβλεπόμενης στο πρόγραμμα έρευνας και εκπαίδευσης, της διάρκειας ζωής των υλικών και του βαθμού στον οποίο τα εν λόγω υλικά χρησιμοποιούνται για τις ανάγκες του σχεδίου, σύμφωνα με τους όρους που προβλέπονται στις συμβάσεις.

4. Οι δαπάνες για αναλώσιμα υλικά αφορούν αποκλειστικά το υλικό που αποκτήθηκε ειδικά για τις ανάγκες του σχεδίου, συμπεριλαμβανομένων των αδειών λογισμικού, και του οποίου ο προορισμός το αιτιολογεί.

5. Η απόδοση των οδοιπορικών και εξόδων διαμονής απαιτεί την προηγούμενη συναίνεση της Κοινότητας για κάθε προορισμό εκτός του εδάφους των κρατών μελών, των συνδεδεμένων κρατών ή τρίτης χώρας όπου είναι εγκατεστημένος ένας συμμετέχων στο πλαίσιο συγκεκριμένου σχεδίου, εκτός εάν ο εν λόγω προορισμός προβλέπεται στη σύμβαση.

6. Οι δαπάνες μηχανοργάνωσης περιλαμβάνουν τις δαπάνες που προκύπτουν από τη χρήση μηχανογραφημένων υπηρεσιών και μέσων στήριξης που διαθέτει ο συμμετέχων.

7. Οι δαπάνες ενός συμμετέχοντος σε έμμεση δράση ΕΤΕΕ οι σχετικές με την υπεργολαβία συνίστανται από την τιμή που καταβάλλεται στον υπεργολάβο ή σε ένα παρέχοντα υπηρεσίες, τιμή που πρέπει να είναι σύμφωνη με την εφαρμοζόμενη στην αγορά.

8. Οι δαπάνες για την προστασία των γνώσεων και για μέτρα που επιτρέπουν να καταδεικνύεται το δυναμικό αξιοποίησης των γνώσεων αποκλείουν τις δαπάνες δημιουργίας και διάθεσης στην αγορά ενός προϊόντος ή μεθόδου και τις δαπάνες δημιουργίας και παροχής μιας υπηρεσίας. Είναι επιστρεπτέες μόνον εφόσον έχουν εγκριθεί εγγράφως από την Επιτροπή.

9. Οι άλλες ειδικές δαπάνες είναι οι αναγκαίες για μία έμμεση δράση ΕΤΕΕ και είναι διαφορετικής φύσης από τις αναφερόμενες στις παραγράφους 2 έως 8 του παρόντος άρθρου και στο άρθρο 14. Είναι επιστρεπτέες μόνο στο βαθμό που αποτελούν αντικείμενο γραπτής συμφωνίας με την Επιτροπή και μπορούν να περιλαμβάνουν, ιδίως, τις άμεσες δαπάνες που συνδέονται με τη σύσταση χρηματοδοτικών εγγυήσεων που ζητεί η Επιτροπή για την πληρωμή προκαταβολής.

Άρθρο 14

1. Οι συμμετέχοντες σε έμμεση δράση ΕΤΕΕ που καταλογίζουν συνολικές επιλέξιμες δαπάνες μπορούν να καταλογίζουν γενικά έξοδα είτε σε πραγματική βάση και σύμφωνα με τις συμβάσεις, στο βαθμό που στην περίπτωση αυτή τα δικαιολογητικά είναι ικανοποιητικά για την Επιτροπή, είτε σε σταθερή βάση.

Τα σταθερά ποσά για τα γενικά έξοδα ανέρχονται σε 80 % των δαπανών προσωπικού των συμμετεχόντων για τα σχέδια έρευνας και τεχνολογιας, τα σχέδια επίδειξης και τα συνδυασμένα σχέδια έρευνας/επίδειξης. Όσον αφορά τις άλλες κατηγορίες έμμεσων δράσεων ΕΤΕΕ, οι συμβάσεις με την Κοινότητα μπορούν να προβλέπουν, κατά περίπτωση, διαφορετικά ποσοστά. την περίπτωση ορισμένων συνοδευτικών-μέτρων, η σύμβαση με την Κοινότητα μπορεί να προβλέπει ότι τα γενικά έξοδα δεν επιστρέφονται.

2. Όταν οι συμμετέχοντες σε έμμεση δράση ΕΤΕΕ καταλογίζουν πρόσθετες επιλέξιμες δαπάνες υπό την έννοια του άρθρου 11, τα γενικά έξοδα ανέρχονται, εκτός αντίθετης διάταξης προβλεπόμενης στη σύμβαση με την Κοινότητα, σε 20 % των δαπανών τους, εξαιρουμένων των δαπανών υπεργολαβία.

Τμήμα 4

Καταβολή της κοινοτικής συνεισφοράς

Άρθρο 15

1. Η πληρωμή της κοινοτικής συνεισφοράς πραγματοποιείται με τους όρους που προβλέπονται στις συμβάσεις και μπορεί να περιλαμβάνει πολλά καταβαλλόμενα ποσά σύμφωνα με τους λεπτομερείς κανόνες που προβλέπονται στις παραγράφους 2 και 3.

2. Για να επιταχύνεται ή να διευκολύνεται η έναρξη των εργασιών, η Επιτροπή καταβάλλει αρχική προκαταβολή η οποία ανέρχεται σε 40 % της μέγιστης συνεισφοράς που αναφέρεται στο άρθρο 10 παράγραφος 1 δεύτερο εδάφιο.

Το ποσοστό της προκαταβολής μπορεί εντούτοις να μειωθεί σε συνάρτηση με την ανάγκη να εξασφαλίζεται η προστασία των οικονομικών συμφερόντων της Κοινότητας.

Μπορεί επίσης να μειωθεί όταν υπάρχει σημαντική απόκλιση μεταξύ των αναγκών που καλύπτει η προκαταβολή το πρώτο έτος του σχεδίου και των πραγματικών αναγκών για την ίδια περίοδο.

Το σωρευτικό ποσό της αρχικής προκαταβολής και των διαδοχικά καταβαλλόμενων ποσών δεν μπορεί να υπερβαίνει το 85 % της μέγιστης συνεισφοράς που αναφέρεται στο άρθρο 10 παράγραφος 1 δεύτερο εδάφιο.

3. Στο πλαίσιο των έμμεσων δράσεων ΕΤΕΕ που συνίστανται από συνοδευτικά μέτρα και υποτροφίες, οι συμβάσεις μπορούν να προβλέπουν την καταβολή αρχικής προκαταβολής της οποίας καθορίζουν το μέγιστο ποσό, καθώς και το μέγιστο ποσό του συνόλου των καταβαλλόμενων ποσών.

Τμήμα 5

Δημοσιονομικοί έλεγχοι

Άρθρο 16

1. Με την επιφύλαξη των διατάξεων που προβλέπονται στις συμβάσεις, η Επιτροπή και οι εξουσιοδοτημένοι εκπρόσωποί της, δικαιούνται να προβαίνουν σε δημοσιονομικούς ελέγχους με σκοπό να εξασφαλίζεται, ιδίως, η τήρηση των διατάξεων του κεφαλαίου ΙΙΙ. Μπορούν να προβαίνουν στους εν λόγω ελέγχους, τηρώντας εχεμύθεια, οιαδήποτε χρονική στιγμή στη διάρκεια της σύμβασης, το αργότερο δε, εντός πενταετίας μετά από κάθε πληρωμή που πραγματοποίησε η Επιτροπή.

Για να μπορούν να διεξάγουν τους ελέγχους τους και σύμφωνα με τις διατάξεις των συμβάσεων, η Επιτροπή και οι εξουσιοδοτημένοι εκπρόσωποί της έχουν πρόσβαση σε κάθε δεδομένο που θεωρούν συναφές, ανεξαρτήτως του μέσου που το ενσωματώνει, και δύνανται να απαιτούν τη διαβίβαση του συγκεκριμένου δεδομένου στην κατάλληλη μορφή.

2. Το Ελεγκτικό Συνέδριο μπορεί να ελέγχει τη χρησιμοποίηση της κοινοτικής χρηματοδοτικής συμμετοχής στις συμβάσεις βάσει οικείων σε αυτό τρόπων.

ΜΕΡΟΣ ΙΙΙ

ΤΕΛΙΚΕΣ ΔΙΑΤΑΞΕΙΣ

Άρθρο 17

Ο παρών κανονισμός δεν επηρεάζει τις διατάξεις που περιλαμβάνονται στην απόφαση περί θεσπίσεως του προγράμματος έρευνας και εκπαίδευσης που αποσκοπεί στην αποσαφήνιση ή συμπλήρωση της απόφασης 1999/66/Ευρατόμ.

Άρθρο 18

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιουλίου 1999.

Για την Επιτροπή

Édith CRESSON

Μέλος της Επιτροπής

(1) ΕΕ L 26 της 1.2.1999, σ. 56.

(2) ΕΕ L 26 της 1.2.1999, σ. 34.

(3) ΕΕ L 199 της 31.7.1985, σ. 1.